b'\n_START_ARTICLE_\nStanko Ur\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nUri\xc5\xa1i\xc4\x8d je osnovno \xc5\xa1olo in italijansko klasi\xc4\x8dno gimnazijo obiskoval v Tolminu ter 1936 maturiral v Gorici; matematiko in fiziko pa je \xc5\xa1tudiral na univerzi v Padovi. Leta 1940 je bil aretiran in zaprt v Padovi, nato v Trstu, 1941 pa poslan v posebne delovne enote na Sicilijo. Po kapitulaciji fa\xc5\xa1isti\xc4\x8dne Italije 1943 je \xc5\xbeivel pri sestri v kraju Cova (Lombardija), ob koncu vojne se vrnil v domovino in pou\xc4\x8deval: 1945\xe2\x80\x931949 na gimnaziji v Postojni, vmes 1946/1947 na klasi\xc4\x8dni gimnazij v Ljubljani (1947 nostrificiral diplomo in opravil profesorski izpit), 1949\xe2\x80\x931954 na italijanski gimnaziji v Piranu, nato spet na gimnaziji v Ljubljani. Od 1960 do upokojitve 1979 je delal na Zavodu SRS za \xc5\xa1olstvo in v letih 1964\xe2\x80\x931967 predsedoval svetu zavoda. V letih 1966\xe2\x80\x931972 je honorarno predaval metodiko pouka fizike na pedago\xc5\xa1ki gimnaziji v Ljubljani. Za delo na pedago\xc5\xa1kem podro\xc4\x8dju je bil odlikovan z medaljo dela (1961) in Redom dela s srebrnimi venci (1974)._NEWLINE_Ur\xc5\xa1i\xc4\x8d je na zavodu za \xc5\xa1olstvo od 1962 vodil projekt za modernizacijo pouka matematike na gimnazijah, 1970 je bil med sestavljalci sorodnega projekta za osnovne \xc5\xa1ole. Posve\xc4\x8dal se je predvsem metodiki pouka, s tega podro\xc4\x8dja je napisal ve\xc4\x8d \xc4\x8dlankov v \xc4\x8dasopise: Delo (1970\xe2\x80\x93), Otrok in dru\xc5\xbeina (1970\xe2\x80\x93), Obzornik za matematiko in fiziko (1958\xe2\x80\x93), Vzgoja in izobra\xc5\xbeevanje (1970\xe2\x80\x93). Sam je napisal \xc5\xa1tevilne in ve\xc4\x8dkrat ponatisnjene u\xc4\x8dbenike: \xc5\xa0tirimestni logaritmi in druge tabele (1970); Kratek pregled pojma operacij z mno\xc5\xbeicami (1971); delovne zvezke za matematiko od 1. do 4. razreda osnovne \xc5\xa1ole: Ra\xc4\x8dunamo do 20 (1972); \xe2\x80\xa6 do 100 (1972); \xe2\x80\xa6 do 1000 (1973); \xe2\x80\xa6 do milijona (1974), vsi prevedeni tudi v italijan\xc5\xa1\xc4\x8dino (1973\xe2\x80\x931975); Zbirka re\xc5\xa1enih nalog iz matemematike s tekmovanj u\xc4\x8dencev 8-ih razredov osnnovnih \xc5\xa1ol v Sloveniji (1972); Preizkus znanja iz matematike za 1. razred osnnovne \xc5\xa1ole (1977); \xe2\x80\xa6 za 2. razr\xe2\x80\xa6.; \xe2\x80\xa6za 3. razr\xe2\x80\xa6. (1979). V soavtorstvu pa je napisal naslednje u\xc4\x8dbenike: Matematika in druge tabele in obrazci (1962); Vaje iz fizike I, II, III (1970); Matematika za 1. razr. osnnovne \xc5\xa1ole (1977) (prevedeni v italijan\xc5\xa1\xc4\x8dino in mad\xc5\xbear\xc5\xa1\xc4\x8dino); \xe2\x80\xa6 za 2. razr. osn. \xc5\xa1ole (1977); \xe2\x80\xa6 za 3. razr. osn. \xc5\xa1ole. (1979), k vsem trem knjigam tudi Priro\xc4\x8dnik za u\xc4\x8ditelje (1977\xe2\x80\x931979); priro\xc4\x8dnik za manj razvite u\xc4\x8dence: U\xc4\x8dimo se ra\xc4\x8dunati; Delovni zvezek za 1. razr. osn. \xc5\xa1ole s prilagojenim predmetnikom (1977). Med 1977\xe2\x80\x931979 je oskrbel ve\xc4\x8d u\xc4\x8dnih pripomo\xc4\x8dkov (prosojnice) za pouk matematike in fizike na osnovnih \xc5\xa1olah.'